Тхьэв и гъусэу гъэва джэдыщIэ
Джэд гъэкъэбзар псы щIыIэкIэ ятхьэщI, ягъэгъущ, зэпкърах, шыуан лъэщIабгъуэм иралъхьэ, псы щIыIэ тIэкIу щIакIэ, шыгъу тракIутэ, тхьэв ягъэхьэзырар лым и щIыIум сатыру тралъхьэ, шыуаныщхьэр трапIэжри зэ къытрагъэкъуалъэ. ИтIанэ мафIэ цIыкIум тету лыри тхьэври хьэзыр хъуху, дакъикъэ 20-25-кIэ, ягъавэ. Iэнэм щытрагъэувэкIэ тхьэв вар тепщэчым иралъхьэ, абы лыр тралъхьэ, зыхэвыкIа лэпсым щыщ тракIэж. Пщтыру яшх.
Тхьэвыр зэращIыр: Гуэдз хьэжыгъэ ухуэнщIам и кур кумб ящI, абы шыгъу, джэдыкIэ хэлъу псы щIыIэ иракIэри фIыуэ япщ. Нэхъ щабэ хъун щхьэкIэ ар хъыдан тепхъуауэ дакъикъэ 20-25-кIэ щагъэт. Хьэзыр хъуа тхьэвыр хьэжыгъэ зытеуда Iэнэм тралъхьэри, и Iувагъыр мм 2, и кIыхьагъыр см 55, и бгъуагъыр см 30 хъууэ хупхъэкIэ яху. Абы и щIыIум тхъу щахуэ, бжьын цIынэ, къуэнтхъурей упщIэта, шыбжий сыр плъыжь, джэдгын, бурш хьэжа тракIутэ. ИтIанэ тхьэвыр жэрумэм хуэдэу яшыхь мыгъум дыдэу, и кIапэр джэдыкIэпскIэ зэтрагъэпщIэж, и кIыхьагъыр см 2, и хьэлъагъыр г 20-25-рэ хъууэ сэкIэ зэпаупщI.
Халъхьэхэр (цIыхуитху Iыхьэ):
Джэдылу — г 500
Псы щIыIэу — г 230-рэ
Гуэдз хьэжыгъэу — г 350-рэ
Тхъууэ — г 50
Псыуэ — г 120-рэ
ДжэдыкIэу — 1
Бжьын цIынэу, къуэнтхъурейуэ, шыгъуу, шыбжийуэ, буршу, джэдгыну — узыхуейм хуэдиз.
МыIэрысэ мэрзей, фо хэлъу
МыIэрысэр зэхадз, плIыуэ зэгуаупщIыкIри и кур кърах. Шыуаным иракIутэ, мафIэ мыиным трагъэувэри, зэIащIэурэ, зэхэтIэтIэхукIэ ягъавэ. ИтIанэ хьэкум къытрах, тIэкIу ягъэупщIыIури кхъузанэ щабэкIэ яз. Кхъузанэм щIэкIам мыIэрысэ пIастэкIэ йоджэ. А пIастэм халъхьэ фIыуэ уда фо, зэхэзэрыхьыху зэIащIэ, пхъэбгъу гъущэм пIащIэу тракIэри, мэрзей къызэрыгуэкIым ещхьу ягъэгъу.
Халъхьэхэр:
МыIэрысэ гъэвауэ — г 420-рэ
Фоуэ — г 100
Къубатий Борис.
